Vážená smútiaca rodina,
vážené smútočné zhromaždenie,

veľmi hlboko ma zasiahla správa o úmrtí nášho kolegu a priateľa Jána Gašperana, dlhoročného predsedu Odborového zväzu pracovníkov školstva a vedy na Slovensku. Vyvolala vo mne smútok a žiaľ, ale aj spomienky, ktoré ma s Jánom Gašperanom spájali.
Dovoľte mi preto, aby som pri tejto smutnej príležitosti z pozície ministra školstva, vedy, výskumu a športu Slovenskej republiky vysoko ocenil jeho aktivity v prospech našich pedagógov, ako aj vedcov a nepedagogických pracovníkov. Vždy som si vážil jeho odhodlanie a zápal, s akými obhajoval záujmy učiteľskej a vedeckej obce v neľahkých časoch zásadných zmien v našom školstve, keď stál na čele viac ako 50-tisícovej členskej základne školských odborárov. Svoj dar hľadať a nachádzať spoločné riešenia naplno využil aj ako hlavný vyjednávač pri kolektívnych zmluvách vyššieho stupňa pre pracovníkov v štátnej službe a pracujúcich vo verejnom záujme. V kolektívnom vyjednávaní predstavoval silného a stabilného zástupcu učiteľského stavu a súčasne vyrovnaného partnera ministerstva. Tejto práci zasvätil veľkú časť svojho života, preto som presvedčený, že mnohí učitelia dodnes oceňujú jeho snaženie a vážia si jeho obetavosť. 
Nemenej významné bolo pôsobenie Jána Gašperana vo funkcii viceprezidenta Konfederácie odborových zväzov SR a v Rade hospodárskej a sociálnej dohody, kde využíval svoje skúsenosti na presadzovanie lepších podmienok pre pracovníkov nevýrobných zväzov. Za záslužnú považujem taktiež jeho prácu v medzinárodných odborových zväzoch.
Navždy si ho však budeme pamätať najmä ako vynikajúceho odborníka a pedagóga, dobrého, húževnatého a obetavého človeka, ktorý sa vedel postaviť za záujmy iných. V našich srdciach ostane ako čestný muž, ktorý okolo seba šíril porozumenie a ľudské dobro.  Česť jeho pamiatke!